I Litir Misin ó Uachtarán an Choimisiúin, Ursula Von der Leyen, tugadh sainordú don Choimisinéir Wojciechowski “breathnú ar bhealaí chun an córas TGanna a neartú. Tá ról lárnach ag an gcóras TGanna maidir le hardchaighdeáin agus ardcháilíocht an bhia a choinneáil ar bun agus lena chinntiú go gcaomhnófar ár n‑oidhreacht chultúrtha, ghastranómach agus áitiúil agus go ndeimhneofar é mar oidhreacht atá barántúil ar fud an domhain”. Tá sé d’aidhm ag an tionscnamh córas na dtásc geografach (TGanna) atá ann faoi láthair a neartú mar chearta maoine intleachtúla i gcomhréir leis an bPlean Gníomhaíochta um Maoin Intleachtúil agus ainmneacha bianna traidisiúnta a chosaint go héifeachtach. Cuireann sé leis na cuspóirí a shaothraítear leis an gComhbheartais Talmhaíochta, go háirithe chun feabhas a chur ar fhreagairt thalmhaíocht an Aontais d’éilimh shochaíocha ar bhia agus ar shláinte agus ar an gcaoi sin tugtar aghaidh ar an g Comhaontú Glas don Eoraip agus ar an Straitéis ón ʻbhfeirm go dtí an forc’ . Rinneadh staidéar tacaíochta meastóireachta ar Thásca Geografacha agus ar Shainearraí Traidisiúnta faoi Ráthaíocht in 2020. Foilsíodh Doiciméad Inmheánach Oibre maidir leis an meastóireacht i mí na Nollag 2021. Aithníodh sé cinn de na fadhbanna mar a leanas:

I gcás táirgeoirí:

(1) Dúshláin agus bearnaí i bhforfheidhmiú na TGanna: laigí i rialuithe (go háirithe i gcéimeanna iartheachtacha an tslabhra luacha) agus deacrachtaí cearta táirgeoirí a fhorfheidhmiú lasmuigh den Bhallstát táirgthe agus ar an idirlíon;

(2) Míchothromaíochtaí i slabhra an tsoláthair bia: Grúpaí táirgeoirí TGanna nach bhfuil seasamh láidir acu i slabhra an tsoláthair bia chun a áirithiú go mbeidh toradh cóir ar a dtáirge;

I gcás tomhaltóirí:

(3) Ní léirítear an rannchuidiú leis an inbhuanaitheacht go leormhaith i scéimeanna TG;

(4) Easpa feasachta agus easpa tuisceanna i measc tomhaltóirí ar lógónna TGanna, rud a fhágann go bhfuil éifeachtacht theoranta ag na scéimeanna chun faisnéis shoiléir a chur ar fáil do thomhaltóirí;

Maidir leis an gcreat rialála:

(5) Rialacha agus nósanna imeachta casta maidir le TG: rialacha maidir le scéimeanna TG atá le fáil i gceithre bhunghníomh a bhfuil téarmaíocht dhlíthiúil beagán éagsúil ag baint leo, rud a chuireann le castacht an chórais;

(6) Níor éirigh leis an scéim um shainearraí traidisiúnta faoi ráthaíocht (STR), agus ní raibh ach líon íseal ainmneacha cláraithe le 28 mbliain anuas.

Cuirtear bac ar fhorfheidhmiú, ar bhainistiú iarratas ar ainm a chlárú, ar fheidhmiú grúpaí táirgeoirí TG, agus ar fhaisnéis faoi scéimeanna TG agus STR mar gheall ar rialacha agus nósanna imeachta a leagtar síos i gceithre Rialachán earnáil sonracha de chuid an Aontais, arb éagsúil iad ar chúiseanna stairiúla nó ar shainiúlachtaí táirgí. Leis an nglao ar chórais bhia níos inbhuanaithe (cf. Straitéis Feirme go Forc) tá comhtháthú na gcritéir inbhuanaitheachta i scéimeanna TGanna á threorú. Cuireann easpa sainmhínithe soiléire ar ghrúpaí táirgeoirí TGanna, mar aon le dúshlán táirgeoirí a thabhairt le chéile in eagraíocht ghníomhach, bac ar bhainistiú éifeachtach a sócmhainne TG. Aithníodh an easpa faisnéise agus poiblíochta mar an phríomhchúis le leibhéal íseal aitheantais agus tuisceana ar na scéimeanna.

Meastar an próiseas clárúcháin STR a bheith casta agus éilitheach.

Chun aghaidh a thabhairt go leormhaith ar na saincheisteanna thuas, tá gá le modhnuithe dlíthiúla. Gan aon idirghabháil ar leibhéal an Aontais, leanfar leis na saincheisteanna thuasluaite agus d’fhéadfadh roinnt acu éiriú níos measa fós. Leis na scéimeanna TG, cuirtear chun feidhme oibleagáidí an Aontais faoi chomhaontú TRIPS (Gnéithe de chearta maoine intleachtúla a bhaineann le trádáil) EDT chun na hacmhainní dlíthiúla a sholáthar chun na TGanna atá ag gach ball de EDT san Aontas Eorpach a chosaint. Tá freagracht ar an Aontas freisin cosaint cheart maoine intleachtúla a áirithiú faoi Chairt um Chearta Bunúsacha an Aontais Eorpaigh. Cuireann TGanna breisluach le táirgí, rud a mhéadaíonn ioncam in earnáil an agraibhia. Is iad na páirtithe leasmhara is mó a ndéantar difear dóibh na táirgeoirí TG agus grúpaí táirgeoirí TG, tomhaltóirí, chomh maith le húdaráis náisiúnta agus údaráis ar leibhéal an Aontais.